Yesu Tsa Mɔ Ko Yɛ Hejɔɔmɔ Gbi Lɛ Nɔ | Biblia Mli Nikasemɔi Kɛhã Gbekɛbii\nYesu Tsa Mɔ Ko Yɛ Hejɔɔmɔ Gbi Lɛ Nɔ\nFarisifoi lɛ sumɔɔɔ Yesu sane kwraa, ni no hewɔ lɛ, amɛtao nɔ ko ni amɛbaanyɛ amɛdamɔ nɔ amɛhã amɔ lɛ. Amɛkɛɛ lɛ akɛ ekatsa mɛi yɛ Hejɔɔmɔ Gbi lɛ nɔ. Gbi ko lɛ, Yesu na nuu shwilafo ko ni eeba nii yɛ gbɛjegbɛ ko he. Nakai gbi lɛ, Hejɔɔmɔ Gbi ni. Yesu kɛɛ ekaselɔi lɛ akɛ: ‘Nyɛkwɛa bɔ ni Nyɔŋmɔ hewalɛ lɛ baaye abua nuu nɛɛ.’ Ekɛ elajɔ̃ kpɔtɔ sũ ni ekɛkpa nuu lɛ hiŋmɛii anɔ. Kɛkɛ ni ekɛɛ nuu lɛ akɛ: ‘Yaa ni oyafɔ ohiŋmɛii anɔ yɛ Siloam kpaakpo lɛ mli.’ Nuu lɛ yafee nakai, ni ehiŋmɛii gbele. Kɛjɛ be ni afɔ lɛ lɛ, kpaako kwraa enaa nii.\nMɛi fɛɛ ni na lɛ lɛ anaa kpɛ amɛhe. Amɛbi akɛ: ‘Ani nuu ni taa shi ebaa nii lɛ nɛ, aloo mɔ ko ni je lɛ kɛkɛ?’ Shi nuu lɛ kɛɛ amɛ akɛ: ‘Mi nɔŋŋ ni. Mi afɔ mi shwilafo lɛ!’ Mɛi lɛ bi lɛ akɛ: ‘Te fee tɛŋŋ ni ohiŋmɛii gbele lɛ?’ Be ni egba amɛ bɔ ni eba lɛ lɛ, amɛmɔ lɛ kɛtee Farisifoi lɛ ahiɛ.\nNuu lɛ kɛɛ Farisifoi lɛ akɛ: ‘Yesu kpɔtɔ sũ ni ekɛkpa mihiŋmɛii anɔ, ni ekɛɛ mi akɛ miyafɔ. Miyafɔ, ni amrɔ nɛɛ miina nii.’ Farisifoi lɛ kɛɛ akɛ: ‘Kɛ́ Yesu tsaa mɛi yɛ Hejɔɔmɔ Gbi lɛ nɔ lɛ, belɛ ehewalɛ lɛ, jeee Nyɔŋmɔ ŋɔɔ ejɛ.’ Shi mɛi krokomɛi hu wie akɛ: ‘Kɛjeee Nyɔŋmɔ ŋɔɔ ehewalɛ lɛ jɛ kulɛ, enyɛŋ etsa mɔ ko mɔ ko.’\nFarisifoi lɛ tsɛ nuu lɛ fɔlɔi kɛba ni amɛbi amɛ akɛ: ‘Te fee tɛŋŋ ni nyɛbinuu lɛ naa nii lɛ?’ No mli lɛ, Farisifoi lɛ ewie akɛ mɔ fɛɛ mɔ ni baahe Yesu nɔ eye lɛ, amɛbaashwie lɛ kɛje kpeehe lɛ. No hewɔ lɛ, nuu lɛ fɔlɔi lɛ she gbeyei, ni amɛkɛɛ Farisifoi lɛ akɛ: ‘Wɔleee. Nyɛ diɛŋtsɛ nyɛbia lɛ.’ Farisifoi lɛ bibii nuu lɛ saji krokomɛi. Shi nuu lɛ kɛɛ amɛ akɛ: ‘Mikɛɛ nyɛ nɔ fɛɛ nɔ momo. Mɛni hewɔ nyɛbiɔ mi saji pii lolo?’ Farisifoi lɛ amli fu, ni amɛshwie lɛ kɛje jɛmɛ.\nYesu yatao nuu lɛ, ni ebi lɛ akɛ: ‘Ani oheɔ Mesia lɛ nɔ oyeɔ?’ Nuu lɛ kɛɛ lɛ akɛ: ‘Eji mile lɛ kulɛ, mahe enɔ maye.’ Yesu kɛɛ lɛ akɛ: ‘Miji Mesia lɛ.’ Nɔ ni Yesu fee lɛ tsɔɔ akɛ emli hi, aloo jeee nakai? Efee nibii enyɔ ehã nuu lɛ. Etsa lɛ, ni eye ebua lɛ koni ená hemɔkɛyeli.\n“Nyɛmiitɔ̃, ejaakɛ nyɛleee Ŋmalɛ lɛ, loo Nyɔŋmɔ hewalɛ lɛ.”​—Mateo 22:29\nSanebimɔi: Mɛɛ gbɛ nɔ Yesu ye ebua nuu shwilafo lɛ? Mɛni hewɔ Farisifoi lɛ sumɔɔɔ Yesu sane kwraa lɛ?\nKaselɔi lɛ bi nɔ hewɔ ni afɔ nuu ko shwilafo lɛ. Ani efee esha? Ani efɔlɔi fee esha? Be ni Yesu tsa nuu lɛ, esoro bɔ ni mɛi ni na lɛ lɛ ateŋ mɔ fɛɛ mɔ fee enii ehã.\nSane ni nilee yɔɔ mli ni tsutsu shwilafo lɛ kɛ Farisifoi lɛ susu he lɛ wo amɛmli la. Farisifoi lɛ shwie nuu lɛ kɛje sɔlemɔwe lɛ, taakɛ efɔlɔi lɛ susu lɛ.\nKɛmaje Mɔ Ko Kɛmaje Mɔ Ko Yesu Tsa Mɔ Ko Yɛ Hejɔɔmɔ Gbi Lɛ Nɔ\nlfb nikasemɔ 85 bf. 198-199\n‘Lɛɛlɛŋ Nyɔŋmɔ Fee lɛ Nuŋtsɔ kɛ Kristo Fɛɛ’ (Fã II)